b"\n_START_ARTICLE_\nDeptford\n_START_SECTION_\nHistorie\n_START_PARAGRAPH_\nDeptford utviklet seg fra \xc3\xa5 v\xc3\xa6re et sted hvor man krysset elven Ravensbourne (n\xc3\xa6r det sted som n\xc3\xa5 er Deptford Bridge DLR station) langs ruten til den britonske oldtidsveien som senere ble brolagt av romerne som en romersk vei, og utviklet seg til middelalderens Watling Street. Dagens stedsnavn Deptford er en forvanskning av deep ford, \xc2\xabdypt kryssningssted\xc2\xbb._NEWLINE_Den delen av elven som p\xc3\xa5virkes av tidevann kalles ogs\xc3\xa5 Deptford Creek. Pilegrimsveien fra London til Canterbury krysser elven ved Deptford, og byen er nevnt i Geoffrey Chaucers Canterbury-fortellingene. Krysningsstedet utviklet seg f\xc3\xb8rst til en bro bygd av t\xc3\xb8mmer og deretter av stein, og i slaget ved Deptford Bridge, som ble utkjempet 17. juni 1497, marsjerte oppr\xc3\xb8rere fra Cornwall, ledet av Michael an Gof, mot London for \xc3\xa5 kjempe mot skatter og for et fritt Cornwall. De fors\xc3\xb8kte \xc3\xa5 samle allierte i Kent, hvor Jack Cade hadde samlet oppr\xc3\xb8rere i 1450, men lyktes ikke med dette og led et kraftig nederlag mot kongens styrker ved broen over elven Ravensbourne._NEWLINE_I 1513 bestemte Henrik VIII at det skulle ligge et marineverft ved Deptford. Det var i drift frem til mars 1869. I 1698 studerte Peter den store skipsbyggerkunst der i tre m\xc3\xa5neder; han bodde p\xc3\xa5 den lokale herreg\xc3\xa5rden Sayes Court sammen med russiske f\xc3\xb8lgesvenner. Eieren av huset, som var bortreist, var dagbokforfatteren John Evelyn. Han hadde arvet herreg\xc3\xa5rden da han giftet seg med datteren til Richard Browne i 1652. Etter \xc3\xa5 ha vendt tilbake til England etter restaurasjonen tegnet han ut et storslagent hageanlegg p\xc3\xa5 eiendommen. B\xc3\xa5de huset og hagen er borte, men den offentlige parken som ligger der kalles fortsatt Sayes Court._NEWLINE_Sognekirken, viet Nikolas av Myra, har en historie som g\xc3\xa5r tilbake til 1300-tallet, men den n\xc3\xa5v\xc3\xa6rende bygningen er fra 1600-tallet. Over inngangen til kirkeg\xc3\xa5rden er et relieff med en hodeskalle og korslagte ben. En plakett p\xc3\xa5 den nordlige muren forteller at skuespillforfatteren Christopher Marlowe ble myrdet p\xc3\xa5 en taverna like ved den 1. juni 1593._NEWLINE_En annen kirke, viet apostelen Paulus, er fra 1700-tallet. Den regnes som en av de fineste barokke kirkene i landet, og ble tegnet av Thomas Arches, en elev av Christopher Wren. Ved siden av kirken f\xc3\xa5r Albury Street (tidligere Union Street), med flere tidlig urbane hus fra 1705 til 1717, som en gang var popul\xc3\xa6re hos skipskapteiner og skipsbyggere._NEWLINE_Deptford stasjon er en av verdens eldste forstadsstasjoner; den ble bygget omkring 1836\xe2\x80\x931838 for verdens f\xc3\xb8rste forstadslinje. London & Greenwich Railway gikk mellom London Bridge og Greenwich. Ved Deptford Creek ligger en viktoriansk pumpestasjon fra 1864, som ble bygget som en del av Joseph Bazalgettes nye kloakk- og vannsystem._NEWLINE_Omr\xc3\xa5det er kjent for kvegmarkedene, hvor importerte dyr ble slaktet. Helt fram til begynnelsen av 1900-tallet arbeidet piker og unge kvinner i slaktehusene under sv\xc3\xa6rt d\xc3\xa5rlige forhold, noe som er tema for Sarah Daniels' teaterstykke The Gut Girls._NEWLINE_Siden den andre verdenskrig har det v\xc3\xa6rt betydelig utvikling i omr\xc3\xa5det, og fra slutten av det 20. \xc3\xa5rhundre har det ogs\xc3\xa5 v\xc3\xa6rt omfattende fornyelse og nyutvikling._NEWLINE_Deptford fikk en \xc3\xb8konomisk nedgang p\xc3\xa5 1900-tallet da verftene ble nedlagt, og skadene som ble p\xc3\xa5f\xc3\xb8rt under den andre verdenskrig. En rakettbombe av typen V-2 drepte 160 mennesker. H\xc3\xb8y arbeidsledighet f\xc3\xb8rte til at en del av befolkningen flyttet vekk da industrien ble nedlagt p\xc3\xa5 slutten av 1960- og tidlig p\xc3\xa5 1970-tallet. Lokalmyndighetene har siden kommet opp med planer for \xc3\xa5 la private selskaper skape byfornyelse i det tidligere industriomr\xc3\xa5det og i byens sentrum."